E-pos uit Seoel, Suid-Korea | SARIE
E-pos uit Seoel, Suid-Korea	deur admin
HOE VIND JY DIE KOREANE? Die innemendheid van die Koreane is 'n onverwagse hoogtepunt. Hulle staan algemeen bekend as die "Italianers van die Ooste" – in skrille kontras met hul emosielose Japanse bure. Hulle waardeer mekaar, die nabyheid van familie, is versot op kinders en deel graag wat hulle ook al het. Dié hardwerkende nasie met 'n beskawing van meer as 5 000 jaar, is gedrewe, passievol en werklik inspirerend. Seoel is die woonplek van 12 miljoen mense en een van die digs bevolkte stede ter wêreld.
WAT IS ANDERS AAN DIE KOS? Dis so sterk jy verloor 'n paar uur lank alle gevoel in jou neus, mond en keelholtes. 'n Gróót verskeidenheid rissiepoeiers, smeerbare rissies en rissiesouse word in oormaat op alles gegooi. Varsheid is so belangrik dat seekos soms half lewend geëet word! Rys is ook 'n bestanddeel in allerlei drankies. Geen groente oorleef Korea se strawwe, koue winters nie en 'n mengsel van knoffel, rissies en speserye word as preserveermiddel oor groente gegooi, en dan in groot bruin keramiekpotte bewaar. Ons koop sover moontlik rou produkte en kook maar tuis sodat dit minder vreemd is – en ons koop net vleis wat sê: "Australian beef" of "New Zealand mutton".
HET JULLE 'N SOSIALE LEWE? Ek het heelwat goeie vriendinne. 'n Paar ma's kom soms bymekaar vir 'n koppie koffie en Engelse geselskap. Die Engelse kerkdiens is Sondagmiddae – meesal vir Koreaanse Amerikaners. Ons huisvriende is in dié groep, wat in alle kulturele opsigte Westers is.